Pero jut tzuꞌṉyajumø Jesusis ñøtuṉdøvø,
jiṉ tzøꞌyajunaꞌṉ vøti pøn.
Y jeꞌis chiꞌyaj cuenta que ñøtuṉdøvø tøjcøyajunaꞌṉ barcoꞌcomo y tzuꞌṉyajunaꞌṉ,
pero Jesús ja tøjcøyaj jetjiꞌṉ barcoꞌomo,
y ja itønaꞌṉ eyapø barco jinø.
Pero eyataꞌmbø barco Tiberias cumguꞌyomo tzuꞌṉyajupø oyunaꞌṉ cøtyaj tome jic lugarcøsi oyumø pyaṉguꞌtyaje vøti pøndaꞌm después que ndø Comiꞌis oyunaꞌṉ ñøjay yøscøtoya Dios.
Entonces jyoꞌpit chiꞌyaj cuenta pøꞌnistaꞌm que Jesús ja ityønaꞌṉ jeni,
ni ja ityajønaꞌṉ jeni ñøtuṉdøvø.
Entonces vøti pøn tøjcøyajqueꞌt barcoꞌomdaꞌm vaꞌcø myaṉyaj Capernaum cumguꞌyomo.
Y jeni nømnaꞌṉ myeꞌchaj Jesús jut ijtu.
Jesús cuꞌtcuyete tø yaj quenbapøꞌis
Y cuando pyaꞌtyaj Jesús nøꞌcøtumaṉ,
ñøjayaju:
―Maestro,
¿jujchøc mi jac min yøꞌqui?
Jesusis ꞌyaṉdzoṉyaju ñøjayaju:
―Viyuṉsye mi nøjandyaꞌmbøjtzi:
Nø mi ndø meꞌtztamu pero jiꞌndyet porque mi istamu aṉcø que øtz ndzøjcu milagroꞌajcuy.
Pero mi ndø meꞌtztamu porque mi ṉguꞌjtam pan mi ndyaspacsyeꞌṉomo.
U mi yostam yajpapø cutcucøtoya,
sino que yostamø nunca jiꞌn yajepø cuꞌtcucøtoya lo que mi nchiꞌtambapøꞌis jiꞌn yajepø quenguy.
Jetsepø cuꞌtcuy øtz maꞌṉbø mi ndziꞌtame.
Øtz pøꞌnis chøṉ tyøvøtaꞌm,
y ndø Janda Diosis cøpiꞌṉøjtzi.
Entonces ñøjayaju Jesús:
―¿Ti vøj ndzøctaꞌmø vaꞌcø ndø tzøctam Diosis syunbase?
Jesusis ꞌyaṉdzoyaju ñøjayaju:
―Vaꞌcø mi ndø vaꞌṉjamdam ndøvø Diosis chøṉ cøꞌvejupø,
jetse mi ndzøctamba Diosis syunbase.
Entonces Jesús ñøjayajqueꞌtu:
―¿Jujchepø seña maṉba mi ndø yac istame?
Oꞌca mi ndø yac istamba seña,
maṉba mi vaꞌṉjamdame.
¿Ti mi ndzøcpa?
Porque ndø Janda tzuꞌṉguꞌistaꞌm cyuꞌtyaju cuꞌtcuy ñøyipøꞌis maná cuando vityajuꞌc tøtzønasomo.
Como it jaychøꞌyupø totocøsi:
“Tziꞌyajtøj cuꞌtcuy tzajpom møꞌnupø vaꞌcø cyuꞌtyajø”.
Entonces Jesusis ñøjayaju:
―Viyuṉsye mi nøjañdyaꞌmbøjtzi:
Jiꞌndyet Moisesis mi ñchiꞌtamupø cuꞌtcuy tzajpom møꞌnupø.
Sino ø Jandaꞌis mi ñchiꞌtamba viyuṉsepø cuꞌtcuy tzajpom møꞌnupø.
Porque pan lo que Diosis chiꞌpapø,
jicømete møꞌnupø tzajpomo yaj queñajpapøꞌis nascøspø pøn.
Entonces ñøjayaju Jesús:
―Señor,
mumu jama tø tziꞌtam mi ndzambasepø cuꞌtcuy.
Y Jesusis ñøjayaju:
―Øjchøṉø cuꞌtcuy sajpapøꞌis quenguy mumu pøngøtoyataꞌm;
minbapø øtzcøꞌmø,
nunca jiꞌn ma ꞌyose;
y vaꞌṉjambapøꞌis øjtzi,
nunca jiꞌn ma yoꞌctøtzi.
Pero como ndzajmayuꞌmtzi,
mitz mi ndø istamu,
pero ja mi ndø vaꞌṉjamdaꞌmø.
Mumu pøn lo que ndø Jandaꞌis tziyajupøꞌstzi,
maṉba minyaj øtzcøꞌmø.
Y i minba øtzcøꞌmo,
øtz nunca jiꞌn ma macpøꞌi ni jujchøc.
Øtz møꞌnu øjtzi tzajpomo,
jiꞌndyet vaꞌcø ndzøc ø neꞌc sunbapø tiyø,
sino que vaꞌcø ndzøcø lo que syunbase cøꞌvejupøꞌstzi.
Maṉba mi ndzajmatyame lo que syunbapø ø Jandaꞌis lo que cøꞌvejupøꞌstzi.
Jeꞌis syunba vaꞌcø jana yac tocoyø ni jutipø pøn jeꞌis tziꞌupø.
Sino syunba øtz vaꞌcø ⁿyac visaꞌyajø ultimopø jamacøsi.
Maṉba mi ndzajmatyaṉqueꞌte lo que jujche syunba cøꞌvejupøꞌstzi.
Jeꞌis syunba vaꞌcø queñaj mumu jamacøtoya isyajpapøꞌstzi y vaꞌṉjamyajpapøꞌstzi Diosis chøṉ ꞌYune.
Y øtz maṉba ⁿyac visaꞌyaje ultimopø jamacøsi.
Entonces Israel pøꞌnis cyøꞌoꞌnøyaju Jesús porque Jesús nømu:
“Øjchønø cuꞌtcuy møꞌnupø tzajpomo”.
Nømyajqueꞌtu:
―Parece yøṉete Joseꞌis ꞌyune Jesús,
y øtz ṉgomusatyaꞌmba øjtzi jyata y myama:
¿ticøtoya nø ñømu:
“Øjchøṉ møꞌnupø tzajpomo”?
Por eso Jesusis ꞌyaṉdzoṉyaju ñøjayaju:
―Utyø ṉgøꞌoꞌnøtyam mi neꞌṉgomdaꞌm.
Ni i jiꞌn mus ñuꞌc øtzcøꞌmø mientras que jiꞌn yac mijnay quiꞌpsocuy ø Janda Diosis cøꞌvejupøꞌis øjtzi.
Y oꞌca minba øtzcøꞌmø,
øtz maṉba ⁿyac visa ultimopø jamacøsi.
It jachøꞌyupø tzaꞌmaṉvajcoyajpapøꞌis jyachøꞌyajuse:
“Mumu pøn Diosis maṉba ꞌyaṉmayaje”.
Jetcøtoya cyømaꞌnøjayajpapøꞌis ø Jandaꞌis ꞌyote,
y aṉmayajpapø pøn Dioscøꞌmdaꞌm,
mumu jejtaꞌm maṉba minbøꞌyaj øtzcøꞌmø.
”Ni iꞌis nunca ja is ø Janda Dios,
único øtz Diosmø tzuꞌṉu,
øtz isøjtzi ø Janda Dios.
Viyuṉse mi nøjayndyambøjtzi:
Oꞌca mi ndø vaꞌṉjamdamba øjtzi,
maṉba mi ṉguendam mumu jama.
Ø jchøṉ cuꞌtcuy sajpapøꞌis mumu pøngøtoya quenguy.
Ndø viꞌnataꞌmbø ndø jandaꞌis cyuꞌtyaju maná tøtzønasomo ityajupø,
pero caꞌpøꞌyajuꞌam.
Pero øtz mi ndzaꞌmaṉvajcatyamba cuꞌtcuy møꞌnupø tzajpomo que muspa cyuꞌtyaj pøꞌnis y jiꞌn maṉ cyaꞌyaje.
Øjchøṉø cuꞌtcuy møꞌnupø tzajpomo sajpapøꞌis quenguy.
Oꞌca aunque jutipø pøꞌnis cyuꞌtpa yøṉ cuꞌtcuy,
maṉba quen mumu jamacøtoya.
Y cuꞌtcuy lo que øtz maṉbapø ndziꞌi,
mismo øjtze sis.
Øtz maṉba ndziꞌocuyaj ø sis vaꞌcø yaj caꞌtøjø vaꞌcø queñaj nascøstaꞌmbø pøn.
Entonces Israel pøꞌnis cyøꞌoꞌnøyaju ñeꞌcomdaꞌm nømyaju:
―¿Jutznømø muspa yøṉ pøꞌnis tziꞌtam ñeꞌc sis vaꞌcø ndø cuꞌtatyamø?
Entonces Jesusis ñøjayaju:
―Viyuṉse mi nøjandyaꞌmbøjtzi:
Øjchøṉø Pøꞌnis Tyøvøtaꞌm;
oꞌca jiꞌn mi ndø cuꞌtay ø sis y jiꞌn mi ndø ndoꞌṉay ø nøꞌmbin,
jiꞌn mus mi ṉgyena.
Oꞌca mi ⁿviꞌcapya ø sis y ndoꞌṉapya ø nøꞌmbin,
mi ṉgyenba mumu jamacøtoya.
Y øtz maꞌṉbø mi yac visaꞌ ultimopø jamacøsi.
Porque ø sis viyunsepø cuꞌtcuyete y ø nøꞌmbin viyuṉsepø ujcuyete.
Viꞌcapyapøꞌis ø sis y tyoꞌṉapyapøꞌis ø nømbin,
ø ndzocoꞌyom itpa y jeꞌtis chocoꞌyom itpøjtzi.
Ø Janda cøꞌvejupøꞌis øjtzi,
ñeꞌc quenba y jeꞌis yaj quenba øjtzi,
y jetsetiqueꞌt cuꞌtpapøꞌis øjtzi,
ⁿyaj quenqueꞌtpati øjtzi.
Øjchøṉ cuꞌtcuy møꞌnupø tzajpomo.
Viꞌnataꞌmbø ndø Jandaꞌis cyuꞌtyaj maná,
pero caꞌpøꞌyajuꞌam.
Cyuꞌtpapøꞌis yøcsepø cuꞌtcuy øtz ndzambapø maṉba cyen mumu jamacøtoya.
Yøꞌcsepø ti cham Jesusis Israel pøꞌnis cyonocscuy tøjcomo mientras que nømnaꞌṉ ꞌyaṉmaꞌyoyu Capernaum gumguꞌyomo.
Ote tø yaj quenbapøꞌis mumu jama
Por eso cuando myañaj vøti ñøtuṉdøvøꞌis nømyaju:
―Naꞌnchaṉdaꞌmbø tiyø nø chaꞌmaṉvajcu.
¿Iꞌis cyønøctøyøpya jetsepø ote?
Jesusis ñeꞌcti myusu que nø ñuꞌmgøꞌoꞌnøyaj ñøtuṉdøvøꞌis y ñøjayaju:
―Lo que øtz nø mi ndzajmatyamupø ticøsi,
¿tiꞌajcuy nø mi ṉguiꞌsycaꞌtamu?
¿Tiyacs ma mi ṉguiꞌpstame cuando maṉba mi ndø istame nøm quiꞌmuꞌctzi tzajpomo jut ijtumønaꞌṉtzi viꞌna?
Øjchøṉø mumu Pøꞌnis Tyøvøtaꞌm.
Espirituꞌis tø yaj quenba,
ndø sis ni ticøtoya jiꞌn yose.
Øtz ndzambapø tiyø,
Espiritute y ø ondejiꞌṉ mi ṉgyendamba.
Pero veneꞌaṉbøn mitztaꞌm jiꞌn mi ndø vaꞌṉjamdame.
Porque Jesusis na myuspatinaꞌṉ desde choꞌtzcuꞌyomo iꞌis jiꞌn maṉ vyaꞌṉjamyaje.
Y myusqueꞌtuti iꞌis maṉba chiꞌocuyaje ꞌyenemigocøsi.
Y Jesusis ñøjayaju:
―Jetcøtoya øtz mi nøjandyamuꞌmtzi,
que ni iyø jiꞌn mus min øtzcøꞌmø oꞌca jiꞌn yac min quiꞌpsocuy ø Janda Diosis.
Desde jic jamacøsi vøti ñøtuṉdøvøꞌis chacpøꞌyaj Jesús,
y ja maṉam pyaꞌtyaje.
Entonces Jesusis ꞌyaṉgøvaꞌcyaju ñøjayaju macvøstøjcapyø ñøtuṉdøvø:
―¿Será que maṉbatijacs mi ndø tzacpøꞌtaṉgueꞌte?
Entonces Simón Pedroꞌis ñøjayu Jesús:
―Ø Ṉgomi,
¿tiꞌajcuy maꞌṉbø mbaꞌjtam eyapø?
Pero ni ijiꞌṉ jiꞌn mus maṉdaꞌmøjtzi porque sólo mitz muspa tø tzaꞌmaṉvajcatyaꞌmø jujche muspa tø quendam mumu jamacøtoya.
Y mi vaꞌṉjamdaꞌmbøjtzi y mustaꞌmbøjtzi que mijtzete Cristo,
quenbapø mi Diosis ꞌyune.
Jesusis ꞌyaṉdzoṉu ñøjayaju:
―Øtz mi ṉgøpiṉdaꞌmu øjtzi macvøstøjcay y tumø pujtu mijtzomdaꞌm ñøcꞌijtøyupø yatziꞌajcuꞌis.
Jesusis chamunaꞌṉ Judas,
Simón Iscarioteꞌis ꞌyune.
Porque jeꞌis chiꞌocuꞌyaj Jesús ꞌyenemigocøsi,
y Judas macvøstøjcaꞌyombønaꞌṉete.